Source: http://www.culture.gov.sk/vdoc/253/informacia-o-pravnej-subjektivite-cirkvi-56.html.html
Timestamp: 2019-04-26 06:52:52+00:00
Document Index: 3439820

Matched Legal Cases: ['§ 19', '§ 4', '§ 13', '§ 2', '§ 6', '§ 6', '§ 12', '§ 15', '§ 7', 'čl. 1', 'čl. 4', 'čl. 36', 'čl. 14', 'čl. 2', 'čl. 17', 'čl. 22', 'čl. 25', 'čl. 26', 'čl. 30', '§ 114', '§ 107', '§ 1', '§ 2', 'čl. 1', '§ 8', '§ 8', '§ 16']

Informácia o právnej subjektivite cirkví
Ministerstvo kultúry Slovenskej republiky ako ústredný orgán štátnej správy vo veciach cirkví a náboženských spoločností vykonáva v zákonom vymedzenom rozsahu štátnu správu na úseku cirkví a náboženských spoločností.
Zákon číslo 308/1991 Zb. o slobode náboženskej viery a postavení cirkví a náboženských spoločností v znení neskorších predpisov ustanovuje, že orgán, ktorý registruje na území Slovenskej republiky cirkvi a náboženské spoločnosti, je Ministerstvo kultúry Slovenskej republiky.
Cirkevný odbor Ministerstva kultúry Slovenskej republiky vedie evidenciu všetkých právnických osôb, ktoré odvodzujú svoju právnu subjektivitu od cirkví a náboženských spoločností, ak nepodliehajú inej evidencii alebo registrácii. Evidenciu vedie na základe Opatrenia Ministerstva kultúry SR číslo MK-33/2001-1 zo dňa 10. januára 2001 v súlade s § 19 ods. 1 zákona číslo 308/1991 Zb. o slobode náboženskej viery a postavení cirkví a náboženských spoločností v znení neskorších predpisov
Na písomnú žiadosť môže cirkevný odbor vystaviť úradný výpis zo zoznamu právnických osôb, ktoré odvodzujú svoju právnu subjektivitu od cirkví a/alebo náboženských spoločností, alebo potvrdenie o evidencii určitej právnickej osoby v tomto zozname, alebo doklad o tom, že v ňom určitý zápis nie je. Súčasťou tohto zoznamu právnických osôb, ktoré odvodzujú svoju právnu subjektivitu od cirkví a/alebo náboženských spoločností, nie sú však mená konkrétnych osôb, ktoré predstavujú ich štatutárny orgán.
Cirkvi a náboženské spoločnosti sú podľa ust. § 4 ods. 3 zákona č. 308/1991 Zb. právnickými osobami. Môžu sa vzájomne združovať, utvárať komunity, rehole, spoločnosti a obdobné spoločenstvá.
Každá cirkev a náboženská spoločnosť na území Slovenskej republiky, ktorá vyvíja svoju činnosť v zmysle cit. zákona č. 308/1991 Zb. a je uvedená v prílohe tohto zákona, ako i registrovaná (novovytvorená) cirkev alebo náboženská spoločnosť v zmysle cit. zákona, má svoj základný dokument (ústavu, štatút, stanovy, poriadok a pod.), ktorý obsahuje údaje uvedené v ust. § 13 zák. č. 308/1991 Zb. Podľa tohto ustanovenia cirkev a náboženská spoločnosť sama určí útvary, ktoré majú právnu subjektivitu a v akom rozsahu a kto je oprávnený v ich mene konať.
K 1. januáru 2008 je na území Slovenskej republiky registrovaných 18 cirkví a náboženských spoločností. V ďalšom texte uvádzame údaje o útvaroch, ktoré majú právnu subjektivitu.
Podľa ust. § 2 Ústavy Apoštolskej cirkvi na Slovensku „cirkevné útvary sú právne subjekty s odvodenou subjektivitou, vymedzenou touto ústavou“. Podľa ust. § 6 ods. 1 cirkevné útvary s právnou subjektivitou sú: cirkev, oblasť, zbor, iné útvary. /Ústava Apoštolskej cirkvi na Slovensku schválená celocirkevnou konferenciou ACS 18. 11. 2000 v Martine a zaregistrovaná MK SR 17. 5. 2001, § 6 ods. 1 a bližšie § 12 a § 15 ods. 2 písm. n)/
V zmysle Ústavy Bahájskeho spoločenstva v Slovenskej republike majú v rámci Bahájskeho spoločenstva v Slovenskej republike právnu subjektivitu všetky volené orgány, t.j. Národná duchovná rada bahájov v Slovenskej republike, miestne duchovné rady, regionálne rady, ako aj miestne spoločenstvá, v ktorých ešte nebola zvolená miestna duchovná rada, ktorým to ale umožní Národná duchovná rada bahájov v Slovenskej republike. V ich mene sú oprávnení konať všetci členovia týchto orgánov, ak konajú v súlade s rozhodnutím daného orgánu zaznamenaným v zápisnici daného orgánu. Národná duchovná rada bahájov v Slovenskej republike môže podľa potreby zriaďovať pomocné organizácie, výbory, inštitúty, zariadenia, nadácie, neziskové organizácie a príslušné účelové zariadenia, ktoré majú právnu subjektivitu, pokiaľ tak určuje ich mandát stanovený Národnou duchovnou radou bahájov v Slovenskej republike. /Ústava Bahájskeho spoločenstva v Slovenskej republike z 28. januára 2007 zaregistrovaná MK SR 4. mája 2007/
Podľa Ústavy Bratskej jednoty baptistov v Slovenskej republike právnu subjektivitu má cirkev ako celok reprezentovaná Radou, jednotlivé cirkevné zbory a účelové zariadenia.
BJB pre zabezpečenie svojich potrieb a cieľov zriaďuje účelové zariadenia. Slúžia na vzdelávanie a výchovu členov zborov BJB, zabezpečenie misijnej a sociálnej činnosti, rozvíjanie kresťanského spoločenstva, rekreáciu a pod., edičnú činnosť. Ich zriadenie, štatút a hospodárenie schvaľuje Konferencia delegátov zborov. /Ústava Bratskej jednoty baptistov v Slovenskej republike z 27. 10. 1995, § 7 a bližšie Organizačný poriadok BJB v SR, časť D/
Právnu subjektivitu podľa časti III. ústavy cirkvi má cirkev ako celok reprezentovaná Ústrednou radou, jednotlivé združenia a zbory. Slovenské združenie s pôsobnosťou na území Slovenskej republiky zastupuje predseda, tajomník a hospodár. Zastupovať miestny zbor je oprávnený kazateľ, starší zboru alebo vedúci zboru. Orgány zriaďujú, vytvárajú a zakladajú pomocné inštitúcie cirkvi.
Orgány cirkvi zriaďujú, vytvárajú a zakladajú pomocné organizácie, zariadenia, nadácie, neziskové organizácie a podobné inštitúcie. Takúto „inštitúciu cirkvi“ ako právnickú osobu môže zriadiť a zrušiť výbor združenia po predchádzajúcom súhlase výboru únie. /Ústava cirkvi adventistov siedmeho dňa zo 6.5.2007 zaregistrovaná MKSR 11.6.2007/
Podľa Ústavy cirkvi bratskej právnu subjektivitu má Cirkev bratská v Slovenskej republike ako celok zastúpená Radou, jednotlivé cirkevné zbory Cirkvi bratskej, ktoré sú oprávnené samostatne nadobúdať práva a preberať záväzky, a to vlastným menom a na vlastnú zodpovednosť, a účelové zariadenia Cirkvi bratskej, pokiaľ to určuje jeho štatút. Za Cirkev bratskú v Slovenskej republike sú ako štatutárni zástupcovia oprávnení konať predseda, podpredseda a tajomník Rady Cirkvi bratskej v Slovenskej republike. Za zbor Cirkvi bratskej sú ako štatutárni zástupcovia zboru oprávnení konať správca zboru, podpredseda staršovstva a hospodár.
Na plnenie úloh v jednotlivých oblastiach činnosti môže Rada Cirkvi bratskej i jednotlivé zbory Cirkvi bratskej podľa potreby zriaďovať príslušné účelové zariadenia, ktoré majú právnu subjektivitu, ak tak určuje ich štatút. /Ústava cirkvi bratskej z 26. 5. 2001, čl. 1 ods. 6, čl. 4 ods. 3/ Cirkev bratská môže zriaďovať účelové zariadenia, napr. zdravotné, sociálne, vydavateľské, vzdelávacie, ktorým môže udeliť samostatnú právnu subjektivitu. Spravujú sa svojimi štatútmi. /čl. 36/
Podľa ustanovenia článku 5 ods. 2 Zřízení CČSH, cirkev poskytuje právnu subjektivitu všetkým svojim diecézam a náboženským obciam. Diecéza CČSH je spravovaná diecéznou radou, volenou diecéznym zhromaždením. Jej štatutárnymi zástupcami sú biskup, podpredseda diecéznej rady a finančný spravodaj diecéznej rady. Náboženská obec CČSH je spravovaná radou starších volenou zhromaždením obce. Jej štatutárnymi zástupcami sú predseda rady starších, farár a ekonóm /resp. tajomník/ rady starších. /Ústava Církve československé husitské z 19. 10. 2002/
V zmysle Štatútu Cirkvi Ježiša Krista Svätých neskorších dní v Slovenskej republike nemá cirkev ďalšie organizačné zložky s právnou subjektivitou. Jej štatutárnym orgánom je riaditeľ. /Štatút Cirkvi Ježiša Krista Svätých neskorších dní v Slovenskej republike z 26. septembra 2006, čl. VI a X/
Cirkev sa podľa Ústavy Evanjelickej cirkvi a. v. na Slovensku, čl. 14 člení na dištrikty, senioráty a cirkevné zbory, ktoré môžu zriaďovať a rušiť účelové zariadenia. Cirkev a jej organizačné jednotky majú právnu subjektivitu.
Evanjelická cirkev na zabezpečenie svojho poslania na územnom princípe zriaďuje organizačné jednotky, charitatívne spoločnosti, cirkevné školy, združenia veriacich a vychováva pre ne potrebných odborných pracovníkov. /Ústava Evanjelickej cirkvi a. v. na Slovensku z 22. 6. 1993, čl. 2 ods. 2/
Zborový konvent zriaďuje a zrušuje účelové zariadenia cirkevného zboru. /čl. 17 ods. 2 písm. c)/
Seniorálne presbyterstvo zriaďuje a riadi cirkevné školy a vykonáva dozor nad výučbou náboženstva v základných a stredných školách. /čl. 22 ods. 3 písm. f)/
Dištriktuálny konvent zriaďuje a zrušuje dištriktuálne účelové zariadenia. /čl. 25 ods. 2 písm. d)/
Dištriktuálne presbyterstvo zriaďuje a riadi cirkevné stredné školy. /čl. 26 ods. 2 písm. i)/
Synoda zriaďuje a zrušuje celocirkevné účelové zariadenia. /čl. 30 ods. 1 písm. e)/
Právnu subjektivitu má Rada Slovenskej oblasti Evanjelickej cirkvi metodistickej a farnosti Evanjelickej cirkvi metodistickej.
Zriaďuje a stará sa o účelové zariadenia. /Cirkevný poriadok Evanjelickej cirkvi metodistickej z 19. 12. 1992, § 114 ods. 4 písm. g)/Centrálna konferencia má ... podporovať evanjelizačné, výchovné, misijné a sociálne snahy a zariadenia. /§ 107 ods. 3/
Právnu subjektivitu na Slovensku má arcibiskupstvo v Prešove, eparchie v Košiciach a v Bratislave a jednotlivé gréckokatolícke farnosti. Iné útvary podľa potreby ustanovuje biskup.
Kódex kánonov východných cirkví (Codex Canonum Ecclesiarum Orientalium) z r. 1990, platný od 1. októbra 1991, schválený pápežom Jánom Pavlom II. v kánone 155 § 1 uvádza, že na čele metropolitnej Cirkvi vlastného obradu stojí metropolita so stanoveným sídlom menovaný pápežom, v kánone 190 sa uvádza, že eparchiálny biskup vystupuje vo všetkých právnych veciach ako predstaviteľ eparchie (diecézy, biskupstva) a v kánone 191 § 2, že výkonnú moc vykonáva eparchiálny biskup sám alebo prostredníctvom generálneho vikára. Z kánonu 245 CCEO vyplýva, že generálny vikár (protosynkel) riadnou zástupnou mocou udelenou všeobecným právom, teda nie splnomocnením, napomáha eparchiálnemu biskupovi v celom rozsahu správy eparchie.
V zmysle Vnútorného poriadku kresťanských zborov na Slovensku je každý kresťanský zbor samostatný a samosprávny. Zbor je právnym subjektom, pred úradmi zastupovaný poverenými staršími zboru (obvykle dvoma). /Biblické poznanie a vnútorný poriadok kresťanských zborov na Slovensku z 25. 1. 1992, ods. 4 písm. a)/
Právne poverenie k diakonskej službe (obsahuje sociálnu prácu v širokom zmysle) dáva príslušný kresťanský zbor prípadne medzizborová rada. /ods. 8 písm. d)/ Na túto prácu predpokladajú vytvoriť potrebné účelové zariadenia kresťanských zborov (napr. nakladateľstvo, domovy pre dôchodcov a pod.). /ods. 16. písm. c) a tiež ods. 18. písm. b)/
Útvarmi spoločnosti sú jednotlivé zbory, ktoré však nie sú samostatnými právnymi subjektmi. Štatutárnym zástupcom spoločnosti je výbor spoločnosti (aspoň dvaja členovia výboru). /Základné zásady činnosti (štatút) Náboženskej spoločnosti Jehovových svedkov v Slovenskej republike zo 4. 2. 1993/
Vo svojej činnosti sa riadi Stanovami Novoapoštolskej cirkvi v Slovenskej republike z 3. 4. 2003. Právnu subjektivitu má Správa cirkvi v Bratislave, v mene cirkvi je oprávnený konať cirkevný prezident alebo ním poverená osoba. /Stanovy, čl. 1 ods. 6/
Ústava Pravoslávnej cirkvi v českých krajinách a na Slovensku vymedzuje v ustanoveniach článku 27, že právnickými osobami sú Pravoslávna cirkev na Slovensku, eparchie (biskupstvá), cirkevné obce, monastiere, cirkevné dobročinné zariadenia, cirkevné školy, pravoslávna akadémia a iné cirkevné zariadenia a združenia. Pravoslávnu cirkev na Slovensku zastupuje a v jej mene koná arcibiskup prešovský. Eparchiu zastupuje eparchiálny biskup, pomocný biskup – vikár alebo správca eparchie v medziach svojej právomoci. Pravoslávnu cirkevnú obec zastupuje a v jej mene koná duchovný správca, monastier zastupuje predstavený monastiera, cirkevné dobročinné zariadenia a iné subjekty ich ustanovený riaditeľ.
Ústava Reformovanej kresťanskej cirkvi na Slovensku ustanovuje v § 8, že cirkevné zbory, senioráty a generálna cirkev sú samostatnými telesami a právnickými osobami.
Samostatnými cirkevnými telesami a právnickými osobami sú aj také cirkvou zriadené inštitúcie a ústavy, ktoré zriaďuje cirkev pre vlastnú službu a ktorých činnosť usmerňuje samostatný štatút. /Ústava Reformovanej kresťanskej cirkvi na Slovensku zo 14. 12. 2002, § 8, ods. 2/
Cirkev ... môže vydržiavať charitatívne ústavy... môže zriaďovať alebo udržiavať cirkevné školy, doškoľovacie ústavy a konferenčné strediská, zariadenia slúžiace na rekreáciu duchovných a svetských cirkevných funkcionárov; s cieľom podpory cirkevnej práce môže zriadiť rôzne spolky a nadácie. /§ 16, ods. 3/
Základnou právnou normou Rímskokatolíckej cirkvi je Kódex kánonického práva (CIC) z roku 1983, kde sa v kánone 373 uvádza: „Iba najvyššia cirkevná vrchnosť má právo zriaďovať partikulárne cirkvi; ak sú zákonne zriadené, samým právom majú právnu subjektivitu“. V kánone 368 sa okrem iného píše: „Partikulárne cirkvi, v ktorých a z ktorých jestvuje jedna a jediná katolícka cirkev, sú predovšetkým diecézy“.
V zmysle Kódexu kánonického práva z roku 1983, prípisu Konferencie biskupov Slovenska z 12. marca 2002 a konštitúcie Slovachiae Sacrorum Antistites zo dňa 14. februára 2008 právnu subjektivitu majú: Rímskokatolícka cirkev, Bratislavská arcidiecéza
Rímskokatolícka cirkev Arcibiskupstvo Košice
Rímskokatolícka cirkev Biskupstvo Spišské Podhradie,
Právnu subjektivitu ďalej majú jednotlivé semináre zastúpené rektorom, Konferencia vyšších rehoľných predstavených na Slovensku zastúpená predsedom, rehole a kongregácie zastúpené príslušným predstaveným a ostatné subjekty, ktorým ju udelila kompetentná cirkevná vrchnosť.
Jej štatutárnym zástupcom je biskup. V zmysle Synodálneho poriadku a poriadku cirkevných obcí Starokatolíckej cirkvi na Slovensku z roku 1995 sa cirkev člení na cirkevné obce a filiálne obce.
V zmysle jeho Stanov právnu subjektivitu má Ústredný zväz židovských náboženských obcí v Slovenskej republike, v mene ktorého koná a navonok vystupuje predseda, podpredseda a riaditeľ kancelárie, jednotlivé židovské náboženské obce v SR, v mene ktorých koná a navonok vystupuje ich predseda a židovské náboženské komunity, v mene ktorých koná a vystupuje dôverník menovaný a odvolávaný ústredným zväzom.
Hlavný rabín je najvyšším náboženským predstaviteľom židovských náboženských obcí, zastupuje ÚZ ŽNO vo veciach náboženských a duchovných. ÚZ ŽNO má právo zriadiť rôzne nadácie a občianske združenia. /Stanovy ÚZ ŽNO z 5. 4. 1998/